נגיב סאווירס

נגיבּ אונסי סאווירס (בערבית: نجيب انسى ساويرس, באנגלית: Naguib Sawiris) הוא מיליארדר מצרי נוצרי קופטי. הוא יו"ר חברת Orascom Investment Holding[1] והיו"ר והמנכ"ל לשעבר של Orascom Telecom Holding. מייסד מפלגת המצרים החופשיים.

ביוגרפיה
נאגיב אונסי סאוויריס נולד בקהיר, מצרים. אמו היא יוסריה לוזה סאוויריס ואביו הוא איש העסקים אונסי סאווירס , שהקים את קבוצת "Orascom", ולו שני אחים צעירים יותר, נאסף וסמיח, שניהם גם מיליארדרים. הוא למד בתיכון בבית הספר האוונגלי הגרמני בגיזה, ואחר כך למד הנדסת מכונות וקיבל תואר שני בניהול טכני מהמכון הטכנולוגי של ציריך. הוא דובר ערבית, אנגלית, צרפתית וגרמנית.

לאחר שהצטרף בשנת 1979 לחברת "אורסקום", חברת הבנייה שהקים אביו, הוא הוביל את הצמיחה והרחבת תחומי פעילותה והיא הפכה לאחד התאגידים הגדולים ביותר במצרים והמעסיקה הגדולה ביותר במגזר הפרטי במדינה. בין השאר הוביל סאווירס את כניסתה לתחומי הרכבות, טכנולוגיית המידע והתקשורת. בסוף שנות ה-90 הוחלט לפצל חברת "אורסקום" לחברות תפעוליות נפרדות: "אורסקום טלקום הולדינג" (OTH), "אורסקום תעשיות בנייה" (OCI), "אורסקום מלונות ופיתוח" ו"אורסקום טכנולוגיות מערכות" (OTS).

"אורסקום טלקום הולדינג" הוקמה בשנת 1997, ולאחר מכן "אורסקום טלקום מדיה וטכנולוגיות", בשנת 2011, עד למיתוג מחדש האחרון כ"אורסקום השקעות הולדינג" (OIH), בה הוא משמש כמנכ"ל. סאווירס הרחיב את פעילות "אורסקום טלקום" תוך שנים ספורות והיא הפכה למפעילת רשת התקשורת הסלולרית בטכנולוגיית GSM הגדולה במזרח התכיון ואפריקה, והיו לה מיזמים משותפים בירדן, סוריה, תימן, אלג'יריה, פקיסטן, חוף השנהב ובמדינות נוספות באפריקה; בנוסף להיותה חברת הסלולר הגדולה במצרים. ביולי 2000 ביצעה הנפקה ראשונה לציבור וגייסה 320 מיליון דולר בבורסות קהיר ולונדון, לפי שווי שוק של 2.1 מיליארד דולר.

במאי 2005 רכשה "אורסקום טלקום" את חברת הטלקום האיטלקית "וינד" תמורת 12.1 מיליארד יורו. בדצמבר 2005 רכשה "אורסקום טלקום" כ-20% מחברת "האצ'יסון טלקום" שבבעלות תאגיד "האצ'יסון ומפואה" מהונג-קונג, תמורת 1.3 מיליארד דולר.

בסוף 2010, סאוויריס מכר את חלקו בחברות התקשורת שלו לחברה הרוסית וימפל קום, תמורת יותר מ-6.5 מיליארד דולר.

באוגוסט 2012, סאוויריס מונה ליו"ר לה מנצ'ה הולדינג.

בתחילת 2015, קנה סאוויריס נתח שליטה בערוץ הטלוויזיה הפאן-אירופי Euronews. הוא נותר בעל המניות העיקרי עד שהחל בתהליך מכירת חלקו לאלפאק קפיטל בדצמבר 2021.

בספטמבר 2015, הוא הציע לקנות אי מול חופי יוון או איטליה כדי לסייע למאות אלפי פליטים הנמלטים מהסכסוך בסוריה. עם זאת, הוא הודה שהתוכנית עלולה להתמודד עם אתגרים מבחינת תחומי שיפוט ורגולציה של מכס.

במאי 2016, מכר סאוויריס את חלקו בערוץ הטלוויזיה ONTV שבסיסו במצרים לאחמד אבו חשימה.

בדצמבר 2016, סאוויריס התפטר מתפקידו כמנכ"ל Orascom Telecom Media & Technolog.

ביוני 2022, בראיון לערוץ CNBC, תקף במילים חריפות את נשיא רוסיה ולדימיר פוטין והפלישה לאוקראינה ואמר: "פוטין הוא היטלר נוסף בהתהוות...אדם מטורף מתעורר יום אחד ומחליט לפלוש למדינה שומרת שלום ללא כל אזהרה".

פעילות פוליטית
בעקבות האביב הערבי במצרים ב-2011 אמר מצרים בסכנה להפוך לאיראן אם המפלגות המוסלמיות יזכו בבחירות לפרלמנט של מצרים בנובמבר 2011. הוא הקים מפלגה פוליטית חדשה בשם "מפלגת המצרים החופשיים", אולם הוא נמנע מלהשתתף בהפגנות שאותן ארגנה המפלגה מחשש לחייו. "הייתי שמח להשתתף, אבל הבעיה היא שמאיימים על חיי", אמר. המפלגה תומכת בעקרונות של סדר פוליטי ליברלי, דמוקרטי וחילוני במצרים. המפלגה היא המפלגה הגדולה ביותר בבית הנבחרים המצרי. במהלך הבחירות הפרלמנטריות במצרים 2011–2012 הצטרפה לקבוצת מפלגות תחת "הגוש המצרי" אך בבחירות זכתה מפלגת החופש והצדק שלהאחים המוסלמים במקום הראשון ומפלגת א-נור הסלפית במקום השני.

פעילות בישראל
סאווירס נכנס לפעילות בישראל שרכש נתח בחברת "האצ'יסון טלקום", בעת שהחזיקה ב-52% מהמניות של פרטנר תקשורת הישראלית. בעקבות הרכישה החזיקה בשרשור ב-9.99% ממניות פרטנר. באפריל 2006 הודיעה "אורסקום טלקום" כי החליטה לממש את האופציה להגדלת ההחזקה בחברת "האצ'יסון טלקום" מ-19.3% ל-23%. עם מימוש האופציה, בעקבות זאת היה אמור לגדול חלקה של האחזקה העקיפה של "אורסקום" ב"פרטנר" אל מעבר לרף 10% מהמניות, ועל כן היה צריך אישור מהגורמים הרגולטוריים בישראל. לצורך אישור העסקה בישראל שכרה את שירותיו של עורך הדין רם כספי. אולם בדצמבר 2006 משרד התקשורת והשב"כ מנעו מהחברה להגדיל אחזקתה ב"פרטנר".

בדצמבר 2025 בא לביקור בישראל, לאחר שהוצע כמועמד אפשרי לתפקיד יושב ראש הוועדה הלאומית לניהול עזה, במקום ראש ממשלת בריטניה לשעבר טוני בלייר שמועמדותו נפסלה על ידי מדינות ערב. אך לבסוף מונה לתפקיד עלי שעת'.

 קישורים חיצוניים 






 הערות שוליים 

קטגוריה:עשירים מופלגים
קטגוריה:נוצרים קופטים
קטגוריה:מצרים: אישים
קטגוריה:מצרים שנולדו ב-1954